
A világűr kereskedelmi célú felhasználása és az űrturizmus szabályozása a nemzetközi jogban

A világűr jogi szabályozásának alapkérdései a XXI. században ismét hangsúlyossá váltak. Az államok mellett egyre inkább a magánvállalatok törnek be a „világűr piacára”, ennek következtében pedig sürgető megoldást kell találni a megfelelő jogi háttér biztosítására.
Kutatásom célja, hogy a jelenlegi világűrjogi szabályozás ismeretében vázoljak fel lehetséges megoldásokat arra nézve, hogy miként valósítható meg az államok és magánvállalatok együttműködése a kereskedelmi tevékenységek során, illetve a szabályozások megalkotásához milyen további hiányosságok kiküszöbölésére van szükség.
Dolgozatomban kitérek röviden a világűr elhatárolásának kérdésére, majd a világűrjog intézményi kereteire és főbb jogforrásaira, melyek alapján bemutattam a különböző szervezeti struktúrákat, és az egyes nemzetközi szerződések lényegi ismérveinek összefoglalását. Ezt követően ismertettem a konkrét kereskedelmi tevékenységek, az űrturizmus és az űrbányászat gyakorlati jelentőségeit. Az űrturizmus esetében a központi probléma, amely egyrészt a szabályozás gátját is képezi, az űrturista jogállásának és ezáltal felelősségének pontos körülhatárolása. Az űrbányászat problémakörét azonban piacgazdasági szempontból közelítettem meg, és itt kapja a legnagyobb hangsúlyt az állam és a magánszektor együttműködése. Az Antarktisz egyezmény és a mélytengeri bányászat földi gyakorlata alapján vázoltam fel egy lehetséges modellt az űrbányászat vonatkozásában, különös tekintettel a fejlett és fejlődő államok, valamint magánvállalatok közötti esetleges konfliktusokra.
Dolgozatom eredményeként összegezhető, hogy űrbányászati kitermelés esetében nagyobb gazdasági érdekek érvényesülnének, mint az űrturizmusban, ezért nagyobb odafigyelést is igényel az államok közösségének szempontjából. Megoldásként szolgálhatna egy nemzetközi hatóság felállítása, mely a magánvállalatok számára koncessziós szerződés útján biztosíthatná a kiaknázási jogokat, a díjbevétel pedig egy elosztási rendszerben illetné meg az államokat.
A téma komplexitása miatt igyekeztem lényegre törően, de mégis szerteágazóan bemutatni a világűrjog intézményeit, melyek egyenként is újabb, és mélyebb kutatások alapját képezhetik a jövőben.



